sanatorium
Sanatorium, (af lat. sanare 'helbrede', afledt af sanus 'sund', og -orium om sted), behandlingssted, hvor patienter med en kronisk sygdom opholder sig i længere tid. Under tuberkulosens hærgen i Europa i slutningen af 1800-t. oprettedes der i Tyskland flere tuberkulosesanatorier. Dette bredte sig bl.a. til Danmark, hvor Vejlefjord Sanatorium blev taget i brug i 1900. Flere andre sanatorier blev oprettet, men efter tuberkulosens tilbagegang drives alle med andre formål. Gigtforeningen driver fortsat flere gigtsanatorier. Se også kurbad.